text: রেডিও টেলিভিশন ব্রুনাই (; সংক্ষেপে আরটিবি) হল ব্রুনাইয়ের রাষ্ট্রীয় সম্প্রচার মাধ্যম। ১৯৫৭ সালের ২ মে রেডিও ব্রুনাই প্রথম সম্প্রচার শুরু করে এবং ১৯৭৫ সালের ১ মার্চ এতে টেলিভিশন পরিষেবা যোগ হয়। রেডিও টেলিভিশন ব্রুনাই একচ্ছত্রভাবে দেশের ফ্রি-টু-এয়ার টেলিভিশনকে নিয়ন্ত্রণ করে থাকে। ১৯৯৯ সালে দেশটির একমাত্র বাণিজ্যিক রেডিও স্টেশন ক্রিস্টাল এফএম প্রতিষ্ঠার আগ পর্যন্ত দেশটির রেডিও খাতেও সংস্থাটির একচেটিয়া প্রাধান্য ছিল। ব্রুনাইয়ের জাতীয় প্রতীককে ভিত্তি করে প্রতিষ্ঠানটির লোগো তৈরি করা হয়েছে।
  
  ইতিহাস
  
  রেডিও 
  ১৯৫৭ সালের ২ মে ব্রুনাইয়ের সুলতান তৃতীয় ওমর আলি সাইফুদ্দিনের হরি রাইয়া (ঈদুল ফিতর) শুভেচ্ছা বার্তা সম্প্রচার করার মাধ্যমে রেডিও টেলিভিশন ব্রুনাই আনুষ্ঠানিকভাবে এর যাত্রা শুরু করে। প্রতিষ্ঠানটির একটি মাত্র স্টুডিও ছিল, যেখান থেকে প্রতিদিন রাত ৮:০০ টা থেকে ৮:৪৫ পর্যন্ত মোট ৪৫ মিনিট অনুষ্ঠান সম্প্রচার করা হত। সেখানে একটি ১.২ কিলোওয়াট ক্ষমতার ট্রান্সমিটার ছিল, যার সাহায্যে রাজধানী বন্দর সেরি বেগাওয়ান এবং এর আশেপাশের মাত্র পাঁচ মাইল এলাকা জুড়ে তরঙ্গ পৌঁছানো যেত। রেডিও ব্রুনাই ১৯৫৭ সালে প্রথম অনুষ্ঠান সম্প্রচার করা শুরু করে।
  
  ১৯৭৪ সালে, আরটিবিতে মাত্র ১৭১ জন কর্মী এবং তিনটি ট্রান্সমিশন সাইট ছিল; যার সাহায্যে দেশটির প্রায় সকল অংশে এমনকি দেশের বাইরেও সম্প্রচার করা যেত।
  
  টেলিভিশন 
  রেডিও টেলিভিশন ব্রুনাই ১৯৭৫ সালের ১ ফেব্রুয়ারি চ্যানেল ৫-এর পরীক্ষামূলক সম্প্রচার শুরুর মাধ্যমে প্রথম পাইলট টেলিভিশন পরিষেবা চালু করে। ১৯৭৫ সালের ১ মার্চ ব্রুনাই-মুয়ারা জেলায় সর্বপ্রথম আনুষ্ঠানিকভাবে নিয়মিত টেলিভিশন পরিষেবা চালু হয়। একই বছরের ৯ জুলাই ব্রুনাইয়ের সুলতান হাসসান আল-বলকিয়াহ আনুষ্ঠানিকভাবে আরটিবি ১ এর উদ্বোধন করেন। সেসময় আরটিবি স্টুডিওতে কেবল তিনজন কর্মী ছিলেন, আর ট্রান্সমিটার অংশে ছিলেন চারজন কর্মী।
  
   পর্যায় ১— রেডিও স্টেশনগুলোর একটি অংশকে টেলিভিশন স্টেশন হিসেবে ব্যবহার করা হত।
   পর্যায় ২— ১৯৮০ সালে চালু হওয়া বর্তমান বহুমুখী স্টুডিও কমপ্লেক্সটি ব্যবহার করা। আরটিবি ২ বা চ্যানেল ৮ পরিচালিত দ্বিতীয় টেলিভিশন ট্রান্সমিটারটি ১৯৭৬ সালের ১ মার্চ সালে ব্রুনাই-মুয়ারা জেলায় চালু করা হয়।
  
  ১৯৭৬ সালের ১ মার্চ চ্যানেলটি প্রথম স্টুডিওর বাইরের অনুষ্ঠান প্রচার করে। সেদিন ব্রুনাইয়ের সুলতানের জন্মদিন উপলক্ষে আয়োজিত কুচকাওয়াজ তৎকালীন 'টাউন পাদাং' থেকে টেলিভিশনে সম্প্রচার করা হয়। পরবর্তীতে টেলিভিশন প্রকল্পের জন্য ৩৫ মিলিয়ন ব্রুনাই ডলারের বাজেট তৈরি করা হয়। ১৯৭৭ সালের ১ মার্চ ব্রুনেই-মুয়ারা জেলা থেকে এফএম স্টেরিও রেডিও পরিষেবা চালু হয়। একই সময়ে, ব্রুনাই-মুয়ারা জেলার দুটি উচ্চ ক্ষমতা সম্পন্ন মাঝারি তরঙ্গের স্টেশন মালয় ভাষায় সম্প্রচার শুরু করে। আরটিবিতে বর্তমানে এক হাজার কর্মী রয়েছে। ব্রুনাইয়ের প্রায় সব অঞ্চলেই রেডিও ও টেলিভিশন পরিষেবা চালু আছে।
  
  ২০১৭ সালের ১১ এপ্রিল আরটিবি তার টিভি স্টেশনগুলোর জন্য একটি বড় রিব্র্যান্ডিং প্রকল্প শুরু করে। আরটিবি ১ এবং আরটিবি ৫-কে একীভূত করে আরটিবি পের্দানা গঠন করা হয়। আরটিবি ২ এবং আরটিবি ৩ এইচডিকে একত্রিত করে গঠন করা হয় আরটিবি আনেকা। আর, আরটিবি ৪-এর নামকরণ করা হয় আরটিবি সুকমাইন্দেরা। মূলত আরটিবি'র সম্প্রচার ব্যবস্থা আধুনিকায়নের পরিকল্পনার অংশ হিসাবে এই রিব্র্যান্ডিং বাস্তবায়ন করা হয়েছিল।
  
  রেডিও স্টেশন
  
  টেলিভিশন চ্যানেল
  
  আরো দেখুন 
   ব্রুনাইয়ের গণমাধ্যম
   আরসিটিআই
  
  তথ্যসূত্র
  
  বহিঃসংযোগ  
   
  
  বিষয়শ্রেণী:১৯৫৭-এ প্রতিষ্ঠিত
  বিষয়শ্রেণী:১৯৭৫-এ প্রতিষ্ঠিত বিনোদন কোম্পানি
  বিষয়শ্রেণী:মালয় ভাষার গণমাধ্যম
  বিষয়শ্রেণী:ব্রুনাইয়ের রেডিও স্টেশন
  বিষয়শ্রেণী:ব্রুনাইয়ের টেলিভিশন চ্যানেল
title: রেডিও টেলিভিশন ব্রুনাই